KIRJALLINEN KYSYMYS P-1357/03

esittäjä(t): Alexander de Roo (Verts/ALE) komissiolle

(4. huhtikuuta 2003)

Aihe: Varotoimet SARS-keuhkokuumeen varalta

Euroopan komission sivustoilla on vain viittaus SARS-keuhkokuumeeseen (Severe Acute Respiratory Syndrome). Tarttuvia tauteja koskevassa eurooppalaisessa tietoverkossa todetaan 19. maaliskuuta, että SARS-kuumetauti tarttuu ainoastaan läheisen kontaktin kautta. Asiasta ei ole varmuutta, sillä tauti saattaa tarttua myös ilman välityksellä. Varmaa on vain se, että taudista ei ole riittävästi tietoja. Antibiooteilla ei ole vaikutusta, eikä vielä ole saatavilla lääkkeitä viruksen torjumiseksi. Tähän mennessä tautiin on kuollut 60 ihmistä pääasiassa Aasiassa mutta myös neljä Kanadassa. Todennäköisesti 1 750 ihmistä on saanut tartunnan. Eilen (31. maaliskuuta 2003) ilmoitettiin yksinomaan Hongkongissa 92 tapauksesta.

EU:n on korkea aika ryhtyä toimiin.

- Kaikkien lentoyhtiöiden, jotka kuljettavat EU:n lentokentille matkustajia Kiinasta, Hongkongista, Vietnamista, Taiwanista, Singaporesta ja Kanadasta, on huolehdittava siitä, että hoitohenkilökunta tutkii matkustajat ennen matkan alkua. Mikäli ilmenee epäilyksiä taudista, matkustajilta evätään pääsy lennolle. KLM on jo ryhtynyt kyseisiin toimiin.

- On vakavasti varoitettava ihmisiä matkustamasta Euroopasta viiteen edellä mainittuun maahan.

- Puheenjohtajavaltio Kreikan on lähiaikoina kutsuttava koolle ylimääräinen EU:n terveysministerien kokous.

Mitä mieltä komissio on kyseisistä ehdotuksista?

Voisiko komissio kertoa, aikooko se ryhtyä toimiin ja mihin toimiin se aikoo ryhtyä, jotta saataisiin mahdollisimman pian kehitettyä luotettava testi SARS-viruksen tunnistamiseksi?

David Byrnen komission puolesta antama vastaus

(12. toukokuuta 2003)

Komissio on täysin tietoinen SARS-keuhkokuumeen (Severe Acute Respiratory Disease) aiheuttaman epidemian vaikutuksesta ja mahdollisista riskeistä. Komissio tekee yhteistyötä jäsenvaltioiden kanssa terveysministeriöiden nimettyjen viranomaisten kautta sekä Maailman terveysjärjestön (WHO) kanssa, jotta voitaisiin ryhtyä kaikkiin mahdollisiin toimiin SARS-kuumetaudin leviämisen rajoittamiseksi.

Euroopan parlamentin 7. huhtikuuta 2003 pidetyssä täysistunnossa komissio antoi SARS-keuhkokuumetta koskevan lausunnon, jossa se kertoi yksityiskohtaisia tietoja SARS-kriisin seurannasta Euroopan unionissa, eli valvontastrategioista, nopeasta hälytysjärjestelmästä ja tietojen vaihdosta jäsenvaltioiden, EFTA-maiden ja hakijamaiden välillä.

Jäsenvaltiot ilmoittavat kaikki uudet SARS-tapaukset komissiolle päivittäin tartuntatautien epidemiologisen seurannan ja valvonnan verkoston kautta päätöksen 2119/98/EY(1) mukaan, jotta saataisiin täydellinen ja selkeä kuva tilanteen kehittymisestä Euroopassa. Euroopan tasolla on otettu käyttöön aktiivinen valvontastrategia, jotta löydettäisiin kaikki tartunta-alueilta saapuvat, tartunnan mahdollisesti saaneet henkilöt ja luotaisiin kokonaisvaltainen seurantajärjestelmä, johon kuuluisivat sairaalat ja yhteisö laajemminkin. Euroopassa vain Yhdistynyt kuningaskunta on ilmoittanut tapauksesta, jossa SARS on tarttunut paikallisesti, mutta ainoastaan yhteen henkilöön. Jo tämä todistaa, että valittu strategia toimii hyvin ja tuottaa tulosta.

Komissio on WHO:n kanssa samaa mieltä siitä, että tartunta-alueilta tulevat matkustajat on tutkittava jo ennen matka alkua, heille on annettava tietoa lennon aikana ja heitä on pyydettävä kääntymään kansallisten terveysviranomaisten puoleen matkan jälkeen. Tarttuvia tauteja koskevassa yhteisön verkostokokouksessa (Community Network Committee (NC) on communicable diseases), joka pidettiin Luxemburgissa 9.10. huhtikuuta 2003, sovittiin välittömistä toimista epidemian saamiseksi hallintaan. Toimet perustuvat nykyiseen tietoon, ja ne saattavat muuttua tilanteen mukaan.

Meillä ei vielä ole kunnollista testiä SARS-diagnoosin tekemiseksi. Tutkijat useissa maissa työskentelevät löytääkseen nopean ja luotettavan testin SARS-viruksen tunnistamiseksi. Kliiniset testit ovat kuitenkin ainoa keino tehdä SARS-diagnooseja niin kauan kunnes nämä testit on voitu testata aidoissa olosuhteissa ja todettu luotettaviksi.

Kansanterveyttä koskevilla Euroopan komission sivuilla osoitteessa http://europa.eu.int/comm/health/ph_threats/com/sars/sars_en.htm on erityinen SARS-sivu, jossa annetaan taustatietoja, yksityiskohtaisia tietoja ja ohjeita.

Euroopassa on runsaasti taitotietoa useimmilla SARS-tutkimuksen kannalta merkittävillä alueilla. Komissio tutkii parhaita tapoja, joilla voitaisiin tukea SARS-keuhkokuumetta ja muita tarttuvien tautien aiheuttamia terveysriskejä keskipitkällä ja pitkällä aikavälillä koskevaa tutkimusta. Komissio on raportoinut säännöllisesti neuvostolle ja sen työryhmille toimista, joihin se on ryhtynyt, ja se tulee tekemään näin jatkossakin pyydettäessä. Puheenjohtajamaa voi päättää terveysministereiden erityiskokouksen järjestämisestä ottaen huomioon merkityksen, joka tällä tasolla järjestetyllä kokouksella voisi olla.

(1) Euroopan parlamentin ja neuvoston päätös 2119/98/EY, tehty 24. syyskuuta 1998, tartuntatautien epidemiologisen seurannan ja valvonnan verkoston perustamisesta yhteisöön, EYVL L 268, 3.10.1998.